google/wiki40b huggingface dataset:
Tenderis (burlaivis)

Kariniai buriniai tenderiai

Burinių karinių laivynų laikais tenderiais vadino vienstiebius pagalbinius laivus, kurių vandentalpa 50-60 t ir kurie būdavo ginkluoti 10-12 nedidelio kalibro patrankų.

Šiuolaikiniai tenderiai

Šiuolaikiniai tenderiai dažniau turi bermudinio tipo bures: vietoj grot-triselio ir topselio naudojama viena didelė trikampė burė – bermudinis grotas.
Dovainonių pilkapynai

Dovainonių pilkapynai (dar žinomi kaip Milžinų kapai, Kapitoniškių pilkapiai) – pilkapynai Kaišiadorių rajono savivaldybės teritorijoje, prie Dovainonių kaimo, miške. Pilkapiai su degintiniais palaidojimais. Dalis pilkapių apardyti, iškasinėti, kadangi nuo seno šiose vietose ieškota turtų.

Pilkapynai

Yra 4 pilkapynai ir pilkapių vieta. Pirmajame pilkapyne yra 6 pilkapiai. 1932 m. buvo 10 pilkapių, 4 pilkapius ištyrė Eduardas Volteris. Dviejuose pilkapiuose rado po IX a. – XII a. pjautuvą. Išlikusių pilkapių sampilai 6–7 m skersmens ir 0,5-1,5 m aukščio, apardyti.
Antrajame pilkapyne yra 11 pilkapių. 4 pilkapiai apardyti, nukasti sampilų kraštai. 1932 m. buvo 16 pilkapių, vieną pilkapį ištyrė E. Volteris. Rado IX a.-XII a. geležinį pjautuvą, anglių ir pelenų žymių. Išlikusių pilkapių sampilai 5–6 m skersmens ir 0,4-1,2 m aukščio.
Trečiajame pilkapyne yra 8 pilkapiai. Jų sampilai 4–6 m skersmens ir 0,4-0,8 m aukščio. Ketvirtajame pilkapyne yra 12 pilkapių. Jų sampilai 4–7 m skersmens ir 0,3-1,5 m aukščio. Dalis pilkapių apardyti kasant apkasus per Pirmąjį pasaulinį karą. Netoli Dovainonių pilkapynų, Dovainonių laukų šiaurės rytų pakraštyje, yra pilkapių vieta. Apardytus ariant 5 pilkapius 1932 m. ištyrė E. Volteris, 4 pilkapius 1953 m. – Lietuvos istorijos institutas, tyrimų vadovas Adolfas Tautavičius. Rasta IX–XII a. sudegintų žirgų kapų. Dalis pilkapių buvo tušti. 1932 m. radinius saugo Vytauto Didžiojo karo muziejus, 1953 m. – Lietuvos nacionalinis muziejus. Kai kurie radiniai pateko į Varšuvos archeologijos muziejų.
Nuo Dovainonių pilkapynų į šiaurės vakarus apie 1 km yra Dovainonių piliakalnis, apie 1,5 km yra buvusio Kapitoniškių pilkapyno vieta.
Organizacinė struktūra

Organizacinė struktūra, organizacijos struktūra arba organizacinė valdymo struktūra – priemonių, kuriomis darbas organizacijoje suskirstomas į skirtingas užduotis, bei koordinuojamas jų vykdymas, visuma. Ji nurodo valdymo elementus (valdymo organus, padalinius), ir pavaldumo ryšius tarp jų.
Organizacinės struktūros gali būti vaizduojamos grafiškai organigramomis.
Moters kvapas (1974 filmas)

Turinys

Džovanis Bertazis paskiriamas padėti regėjimą praradusiam kapitonui Fausto Konsolo šiam keliaujant iš Turino į Romą, o vėliau – į Neapolį. Kapitonas pasirodo besąs bjauraus charakterio ir viena, kas jį domina, tai moters, kurias jis tiesiog užuodžia. Galiausiai jie Neapolyje atvyksta pas buvusį jo tarnybos draugą, kur jie sutinka Sarą – merginą, kuri įsimylėjo Faustą dar vaikystėje ir dabar stengiasi bet kokiomis priemonėmis būti greta jo. Leisdamas laiką su kapitonu, Džovanis pradeda jausti jam gailestį, o kuomet šis pakelia ranką prieš save ir savo kovos draugą, Sarai galiausiai pavyksta pralaužti Fausto abejingumą ir, Džovaniui išvykus, užimti jo vietą...
Kaišiadorių rajono savivaldybės taryba 2003–2007 m.

Veikla

2003 m. vasario 6 d. liberalų demokratų, krikščionių demokratų, konservatorių, socialdemokratų ir socialliberalų atstovai suformavo koaliciją ir pasidalijo postus. 2003 m. balandžio 10 d. nežymia persvara, 13 prieš 12, mero rinkimus laimėjo socialdemokratų kandidatas G. Mišeikis, mero pavaduotoju išrinktas socialliberalas I. Prakapas. Administracijos direktoriumi paskirtas konservatorius R. Bauba. Tačiau naujoji Taryba normaliai dirbti nepradėjo, nes liberalai ir centristai apskundė rinkimų eigą Vyriausiajai rinkimų komisijai. Skundas nebuvo patenkintas, bet prie opozicijos prisijungė krikščionių demokratų atstovai ir VRK sprendimą opozicija apskundė Kauno apygardos administraciniam teismui. Mero įgaliojimai buvo sustabdyti. Gegužės 7 d. teismas skundą pripažino kaip atmestiną ir nepagrįstą.
Bet birželio mėn. tarybos narės mandato atsisakė socialdemokratė Ona Ditkevičienė, jis atiteko šios partijos nariui M. Mitkui, kuris, vos gavo mandatą, paskelbė išeinąs iš socialdemokratų partijos ir pareiškė palaikymą liberalcentristams. Prasidėjo derybos ir naujos daugumos formavimas. Valdančiąja koalicija tapo liberalcentristai, krikščionys demokratai, valstiečių ir NDPS koalicija, socialliberalai ir Laisvės sąjungos atstovai. Konservatoriai oficialiai pasiskelbė opozicija. 2003 m. birželio 26 d. meras G. Mišeikis atsistatydino, rajono savivaldybės meru 20 balsų išrinktas liberalcentristas Romualdas Urmilevičius, vicemeru - socialliberalas Ignas Prakapas, administracijos direktoriumi Antanas Lukoševičius.
Savivaldybės administracijoje įsteigti du departamentai su direktoriais, panaikintas Kraštotvarkos skyrius. Mero patarėjų (jų iki tol nebuvo) postus gavo krikščionė demokratė M. Šakienė ir valstiečių atstovė Z. Juodeikienė. Tačiau tarybos veikla pagerėjo, nes suaktyvėjo darbas komitetuose, didžioji dalis sprendimų projektų išnagrinėjami juose, padidėjo komitetų posėdžių skaičius.
Vien 2006 m. gauta 6 mln. Lt valstybės investicijų, buvo renovuojamos ir rekonstruojamos mokyklos, pastatytas Pakertų kaimo kultūros namų priestatas. 2006 m. rajono biudžetas buvo 62,1 mln. Lt. Beveik pusė jo skirta švietimo reikmėms. 2006 m. gruodžio 31 d. rajone buvo 2,3 proc. bedarbių, per metus registravosi tik 1210 bedarbių.
Cher (1987 albumas)

Albumo informacija

Praėjus penkeriems metams nuo paskutinio Cher albumo „I Paralyze“ ir jos sprendimo siekti karjeros kine, Cher pasirašė sutartį su įrašų kompanija „Geffen Records“ ir pradėjo įrašinėti savo sugrįžimo albumą. Atlikėjos vardu pavadintas albumas „Cher“ buvo išleistas 1987 metų pabaigoje. Jį prodiusavo Michael Bolton, Jon Bon Jovi, Richie Sambora ir Desmond Child.
Po eilės pop ir disko įrašų, Cher perėjo prie roko garsų, kurie padėjo jai sugrįžti į topus. Albume yra nauja jos 1966 metų hito „Bang Bang (My Baby Shot Me Down)“ versija, Michael’o Bolton’o „I Found Someone“ (originalas įrašytas Laura’os Branigan), kelias dainas parašė Desmond Child ir dvi Diane Warren, kuri parašė ir daugelį vėlesnių Cher dainų.
Albumas pasiekė 26-ąją vietą Jungtinėje Karalystėje ir 32-ąją Billboard albumų tope JAV. Pirmasis albumo singlas ir vienintelis Top 10 hitas Jungtinėje Karalystėje buvo „I Found Someone“, kuris pasiekė 5-ąją vietą JK ir 10-ąją – JAV. Antrasis singlas „We All Sleep Alone“ pasiekė 14-ąją vietą Billboard Hot 100 tope ir 11-ąją Adult Contemporary tope JAV. Jungtinėje Karalystėje singlas sulaukė mažiau pasisekimo ir užėmė 47-ąją vietą. Kiti albumo singlai „Skin Deep“, „Bang-Bang“ ir „Main Man“ buvo išleisti tik Šiaurės Amerikoje.
Didžioji Permė

Pavadinimai

Žemės į vakarus nuo Uralo iki Pečioros, Vyčegdos, Kamos ir Volgos upių įvairiais laikais vadintos skirtingai. Viduramžiais – Biarmija, senoviniuose rusų metraščiuose ir sutartyse – Permė (rus. Пермь), Peremė (Перемь), Permija (Пермия). XVI–XVII a. raštininkų knygose, valdovo raštuose ir kituose dokumentuose vartotas pavadinimas Didžioji Permė (Пермь Великая) reiškė visą tą kraštą, kurio sostinė, manoma, buvo Čerdynė (rus. Чердынь). „Didžiojo Brėžinio knygoje“ (1627 m.) minima Senoji Permė buvo Ust Vymės (rus. Усть-Вымь) miestas ant Vyčegdos kranto, o Mažoji Permė ar Permca (Пермь Малая ar Пермца) – zyrių valsčius Solvyčegodsko apylinkėse.
Pavadinimas Didžioji Permė aptinkamas ir šventojo Stefano Permiečio (Стефан Пермский) gyvenimo aprašyme, sudarytame 1396–1397 m., bet jis reiškė tik dalį Permės žemės.
Iš kur kilęs žodis Permė (rus. Пермь) irgi nėra aišku. Pagal vienus šaltinius jis kilęs iš kom. парма 'kalnas; miškinga aukštuma', kas galbūt susiję su aukštu Poliudo (rus. Полюд) kalnu netoli Čerdynės, pagal kitus – nuo päärma 'pakraštys', pagal trečius – tai pakitęs žodis Biarmija.

Geografija

Dėl neaiškumų pirminiuose šaltiniuose sunku apibrėžti Didžiosios Permės ribas įvairiais laikais. Geografine prasme žodis Permė naudotas vadinti žemėms, kur gyveno kalbantieji permės kalbomis.
Maždaug aišku, kad senovinė Permija, t. y. zyrių (permių) kraštas, šiaurėje ribojosi su samodais (vadinamoji Pečioros žemė), rytuose Uralo kalnai skyrė nuo chantų ir mansių gyvenamos Jugros. Pietuose ji ribojosi su Pavolgiu (baškirais ir udmurtais), vakaruose – su Didžiuoju Ustiugu, Vologda ir Baltąja jūra (jos skyrė nuo Dvinos žemės). Permės žemė daugiausia buvo siejama su Vyčegdos ir Kamos baseinais, dėl to geografiškai dar vadinama Pakamiu.
Šachas karalienei

Turinys

Silvija įsidarbina tarnaite pas aktorę Margaret, garsėjančią savo valdingu charakteriu. Tarp nuolankios merginos ir jos šeimininkės nusistovi valdovės ir vergės santykiai: Margaret įvairiais būdais žemina ir reikalauja keisčiausių dalykų, o ši, peržengusi visas ribas, paklūsta. Paskutiniu išmėginimu tampa aukcionas, kuriame Margaret nusprendžia parduoti Silviją kaip vergę kam nors iš savo draugų...
Biržų rajono savivaldybės taryba

Biržų rajono savivaldybės taryba – Biržų rajono savivaldybės bendruomenės atstovaujamoji savivaldos institucija, atsakinga už savivaldos teisės, savo funkcijų ir bendruomenės iškeltų uždavinių įgyvendinimą bendruomenės interesais savivaldybės teritorijoje. Taryba renkama ketveriems metams visuotiniuose, slaptuose, laisvuose ir lygiuose rinkimuose pagal Lietuvos Respublikoje registruotų politinių partijų pateiktus kandidatų sąrašus. Rinkėjai – savivaldybės teritorijos gyventojai, gali keisti kandidatų eilę sąraše, penkiems kandidatams suteikdami pirmumo balsus.
Tarybą sudaro 25 tarybos nariai. Naujai išrinktos tarybos nario įgaliojimai prasideda, o ankstesnės kadencijos tarybos nario įgaliojimai baigiasi nuo tos dienos, kurią naujai išrinkta taryba susirenka į pirmąjį posėdį.
Per du mėnesius nuo pirmojo naujai išrinktos savivaldybės tarybos posėdžio sušaukimo dienos turi būti išrinktas savivaldybės meras, paskirti mero pavaduotojas ir savivaldybės administracijos direktorius, sudaryti tarybos komitetai ir tarybos kolegija. Savivaldybės tarybos veiklos tvarką ir formas nustato Vietos savivaldos įstatymas ir savivaldybės tarybos veiklos reglamentas.
Savivaldybės taryba savo įgaliojimus įgyvendina kolegialiai savivaldybės tarybos posėdžiuose. Tarybos posėdžiams klausimus rengia komitetai bei komisijos savo posėdžiuose, tarybos narių frakcijos bei savivaldybės administracija. Taryba svarstomais klausimais priima sprendimus ir kontroliuoja jų įgyvendinimą.
Savivaldybė yra Lietuvos savivaldybių asociacijos narė.
Vakarų slavai

Vakarų slavai – slavų tautos. Dabartiniams vakarų slavams priskiriami lenkai, čekai, slovakai, sorbai, kašubai ir polabai.
Balandis (laikraštis)

Balandis – humoro ir satyros laikraščiai, leisti Šiauliuose.

Istorija

1929 m. leistas humoro ir satyros laikraštis ėjo kartą per dvi savaites. Leido Šiaulių rajono tunto 1-osios Vytauto draugovės 2-oji Balandžių skiltis. Spausdintas šapirografu. Išėjo 5 numeriai.
Melagių susivienijimo organas, leistas 1933 m. ir 1934 m. balandžio 1-ąją dieną. Išleisti du numeriai. Leidimo metai, spaustuvė, tiražas, redakcija – nenurodyti.
GNU GPL

GNU Bendroji Viešoji Licencija (angl. GNU General Public License arba GPL) yra laisvosios programinės įrangos licencija, pradžioje sukurta GNU projektui, šiuo metu tai viena populiariausių atvirojo kodo licencijų.
Maironiai

Geografija

Kaimas išsidėstęs Rytų Žemaičių plynaukštėje. Pro Maironis teka Dubysos intakas Saldus, per kaimą – jo intakas Šepetys.
Sofija Romanova

Biografija

Aleksėjaus Michailovičiaus duktė. Valdė kaip savo mažamečių brolių Ivano ir Petro I regentė. Po 1689 m. perversmo Maskvoje Petras ją uždarė į vienuolyną. Po nesėkmingo šaulių, sirkusių sugražinti ją į sostą , maišto 1689 m. Sofija buvo įšventinta į vienuoles. Mirė vienuolyne.

Šaltiniai

Istorijos žodynas. 2003 m. 373 psl.
Mūsų rytojus

„Mūsų rytojus“ – Lietuvos ūkininkų laikraštis, ėjęs 1927–1936 m. Kaune.

Laikraštis

„Mūsų rytojų“ leido bendrovės „Kaimo žodis“, „Pažanga“, nuo 1933 m. – „Rytojus“. Iki 1932 m. leistas kas savaitę, nuo 1933 m. – kas dvi savaites. Vienas populiariausių to meto leidinių Lietuvoje. Spausdino Bronius Gurvičių spaustuvė, Spindulio spaustuvė, Valstybės spaustuvė Kaune. Tiražas 1927 m. – 25 000, 1932 m. – 100 000 egzempliorių. 
Spausdino Lietuvos ir užsienio naujienas, rašė apie žemės ūkio, gyvulininkystės, namų ūkio, kultūros, švietimo ir kitais klausimais. Leido priedus „Jubiliejinė spaudos talka“ (1929 m.), „Ūkis ir namai“ (1933–1936 m.).
Bendradarbiavo: Stasys Bagdonas, Tadas Ivanauskas, Fabijonas Kemėšis, Faustas Kirša, Jokūbas Stanišauskas, Matas Šalčius, Petras Vaičiūnas ir kiti.
Romanas Alekna Švoinickis

Romanas Alekna Švoinickis (lenk. Roman Alekna Szwoynicki, 1845 m. Rodai, Panevėžio apskr. – 1915 m. ten pat) – Lietuvos tapytojas, 1863 m. sukilimo dalyvis.

Biografija

Kilęs iš bajorų. Nuo 1862 m. tapybos mokėsi Vilniaus bajorų institute pas K. Rusecką. Dalyvavo 1863 m. sukilime, 1864 m. ištremtas į Kazanės guberniją. Po amnestijos 1869 m. apsigyveno Varšuvoje. Mokėsi piešimo mokykloje ir privačioje V. Gersono studijoje. 1873-1875 m. studijavo Miuncheno dailės akademijoje. 1900 m. grįžo į gimtinę.
Iš natūros tapė peizažus. Realistine maniera kūrė daugiausia buitinio žanro kompozicijas – vaizdavo bajorų ir valstiečių gyvenimą („Politinis ginčas“ 1874 m., „Bajorų peštynės“ 1875 m., „Parduodamas arklys“ 1889 m.), sukūrė alegorinių kompozicijų („Idealo siekiant“ 1891 m.), portretų.
Palaidotas Rodų koplyčioje.
Venjaminas Smechovas

Teatras

(vaidmenys ir pavadinimai rusų kalba)

Filmografija

(vaidmenys ir pavadinimai rusų kalba)
Vytautas Šunskis

Biografija

1978 m. baigė Sangrūdos vidurinę mokyklą. 1978–1980 m. tarnavo sovietinėje armijoje. 1982 m. su pagyrimu baigė Vilkijos kaimo technikos mokyklą, 2000 m. baigė Lietuvos žemės ūkio universitetą (LŽŪU), agronomijos bakalauras, 2002 m. Lietuvos žemės ūkio universiteto Ekonomikos fakulteto vadybos ir verslo administravimo magistras.
1978 m. Kapsuko prekybos bazės krovikas, 1980 m. Kapsuko maisto pramonės fasavimo automatų gamyklos formuotojas, 1982 m. Kapsuko žemės ūkio technikos susivienijimo „Žemūktechnika“ agrotransporto įmonės automobilių remonto šaltkalvis, vairuotojas, tiekėjas, 1994 m. komercijos direktorius. 1996–1998 m. užsiėmė naudotų automobilių gabenimo ir pardavimo verslu. 1998–2003 m. Lietuvos Respublikos žemės ūkio rūmų atstovas Marijampolės, Kazlų Rūdos ir Kalvarijos savivaldybėse. 2006 m. UAB "PZU Lietuva" Kalvarijos skyriaus direktorius. 2006 m. UAB "Saerimner“ inžinierius. 2008 m. Kalvarijos savivaldybės mero pavaduotojas.
2000 m. Krikščionių konservatorių socialinės sąjungos Kalvarijos skyriaus narys.
2003–2007 m. ir nuo 2007 m. Kalvarijos savivaldybės tarybos narys.
Lietuvos Vytautų klubo narys. Nuo 2002 m. Lietuvos smulkiųjų ir vidutinių žemdirbių sąjungos pirmininkas, Jungėnų kaimo bendruomenės narys. Sutuoktinė Dalia, duktė Karolina.
Panara

Istorija

Prie Panaros 1945 m. vasario 28 d. įvyko Panaros mūšis tarp Lietuvos partizanų ir LTSR lojalių pajėgų. LTSR laikais – „Nemuno“ kolūkio centrinė gyvenvietė. Veikė felčerių ir akušerių punktas, pradinė mokykla (įkurta 1928 m.), kultūros namai, biblioteka. Kaime rasta senovinio akmeninio kirvio nuolauža.
Aistros (žurnalas)

Istorija

Vienas iš bulvarinės spaudos leidinių. Spausdino pramoginio, erotinio pobūdžio lektūrą bei pikantiškas istorijas iš Lietuvos ir pasaulio įžymybių gyvenimo.
Spausdino „Typolit“ spaustuvė Kaune. Išleisti 6 numeriai.
Leidėjas-redaktorius Eduardas Streikas.
Uosipiai

Istorija

1657 m. Alantos metrikų knygoje minimas de Woystupie tapatintinas su dab. Uosipiais. XVIII a. pabaigoje priklausė Videniškių vienuolynui.
Notas (miestas)

Istorija

Miestas susidarė iš antikinio Netumo (lot. Netum) miesto, buvusio 8 km į šiaurę nuo dabartinio Noto. 866 m. jį užėmė arabai ir pavertė provincijos sostine, vėliau užvaldė normanai. Notas visiškai sugriautas 1693 m. Sicilijos žemės drebėjimo metu. Miestas atstatytas dabartinėje vietoje, prie Asinaro upės.
Vytautas Paliūnas

Biografija

1949 m. sidabro medaliu baigė Kėdainių vidurinę mokyklą. 1949–1954 m. studijavo Kauno politechnikos institute (KPI, nuo 1990 m. KTU), po baigimo dirbo asistentu Hidrotechnikos katedroje. 1958–1961 m. VODGEO mokslinio instituto (Maskva) aspirantas. Nuo 1961 m. KPI Teorinės mechanikos katedros vyr. dėstytojas.
1963 m. Maskvoje apgynė technikos mokslų kandidato disertaciją. 1965–1991 m. KPI Teorinės mechanikos katedros vedėjas, 1967 m. docentas. 1970 m. Maskvoje apgynė technikos mokslų daktaro disertaciją, 1972 m. profesorius. 1983 m. už kolektyvinį darbą „Funkciniai ir technologiniai ESM mechanizmai – teorija, konstrukcijos ir pritaikymas“ apdovanotas LSSR valstybine premija.
Prasidėjus Atgimimui, aktyviai įsijungė į visuomeninę veiklą, KPI Teorinės mechanikos katedroje įkūrė Sąjūdžio grupę. 1989 m. Vytauto Didžiojo universiteto iniciatyvinės grupės narys, 1989 m. birželio mėn. išrinktas į VDU Statuto rengimo grupę. 1990–1992 m. Aukščiausiosios Tarybos – Atkuriamojo Seimo deputatas, išrinktas Panemunės rinkiminėje apygardoje Nr. 30. 1990 m. kovo 11 d. Nepriklausomybės atstatymo akto signataras.  Priklausė Sąjūdžio, vėliau Nuosaikiųjų frakcijai, dirbo Švietimo, mokslo ir kultūros (nuo 1990 m. kovo 20 d.), Ekonomikos (nuo 1991 m. lapkričio 26 d.) komisijose.
1990–1992 m. Lietuvos radijo ir televizijos valdybos narys. 1991–1999 m. Lietuvos mokslo tarybos narys. 1992 m. už vadovėlį aukštosioms mokykloms „Teorinė mechanika“ skirta Lietuvos mokslo premija. 1993–1997 m. KTU Teorinės mechanikos katedros profesorius. 1995–1996 m. Kauno miesto tarybos narys, atstovavo Tėvynės Sąjungai, iki 1996 m. Biudžeto ir ekonomikos komiteto pirmininkas.
Spaudoje paskelbė apie 70 mokslinių darbų, kuriuose nagrinėtos hidrodinamikos, teorinės mechanikos ir tamprumo teorĳos problemos.
Palaidotas Petrašiūnų kapinėse.
Benevento Calcio

Istorija

Associazione Calcio Benevento įkurtas 1929 m. Atkurtas 2005 m.
2016/2017 m. sezone Serie B užėmė 5 vietą, dalyvavo atkrintamosiose varžybose dėl patekimo į elito divizioną ir laimėjo atrankos varžybas dėl patekimo į Serie A.
Ali ibn Jusufas

Istorija

Ali ibn Jusufas sostą paveldėjo sulaukęs 23 metų. Jis didžiąją dali savo jaunystės buvo praleidęs Ispanijoje ir auklėtas vietos musulmonų dvasia. Jį tenkino minimali valdžia, gaunami mokesčiai ir daugiausiai dėmesio skyrė religiniams dalykams. Ali pasitikėjo savo dvasiniais patarėjais, kurie iš tikrųjų ir valdė šalį. Jo valdymo metais smarkiai krito Almoravidų galybė. 1110 m. Ali brolis Temimas užėmė Saragosą. Tais pačiais metais Ali vadovavo žygiui į Toledą, bet miesto užimti nepavyko. 1118 m. Aragono karalius Alfonsas I (Alfonso the Battler) atsėmė Saragosą ir iki 1126 m. pasiekė Viduržemio jūrą piečiau Grenados.
1122 m. Maroko centrinėje dalyje prasidėjo Almochadų sukilimas prieš Almoravidus, o 1128 m. sukilėliai net keturiasdešimt dienų laikė apsupę sostinę Marakešą. Neramumų šalyje Ali taip ir nesugebėjo numalšinti iki pat savo mirties 1142 m.
Plungės rajono apylinkės teismas

Plungės rajono apylinkės teismas – apylinkės teismas Lietuvoje. Teritorija – Plungės rajonas. 6 teisėjai. Plungės rajono ir Rietavo savivaldybių teritorija priskirta Telšių rajono apylinkės teismo Hipotekos skyriui. Per metus Plungės rajono apylinkės teisme išnagrinėjama daugiau negu 2 000 bylų.
Apeliacinė instancija – Klaipėdos apygardos teismas.
Adresas: Vytauto g. 2, Plungė, LT-90123.

Istorija

1926 m. rugsėjo 1 d. įsteigta Plungės taikos teisėjo nuovada. Taikos teisėju paskirtas Vladas Vasiliauskas.
Rietavo taikos teisėjo nuovada įsteigta 1924 m. vasario 1 d., pirmu taikos teisėju paskirtas Viktoras Jančiauskas.
Puma Swede

Biografija

Johana gimė Stokholme, tačiau abu jos tėvai yra kilę iš Suomijos. Baigusi mokslus ji kurį laiką dirbo modeliu ir kompiuterių įmonės reprezentaciniu veidu.
2004 m. ji persikėlė gyventi į JAV, kur po metų sulaukė pasiūlymo vaidinti pornografiniuose filmuose. Debiutavusi 2005 m., pradžioje ji rinkosi tik scenas su merginomis, tačiau jau metų pabaigoje, pasirodžius filmui „School of Hardcore“, ją buvo galima išvysti ir scenose su vyrais. Būdama viena iš aukščiausių merginų (178 cm) pornografijoje, ji dažnai atlieka dominuojančios, valdingos moters, kuriai paklūsta vyrai, vaidmenis. Jos pseudominas „Puma“ yra pagal automobilį „Ford Puma“, o „Swede“ reiškia Švediją.
2012 m. metais pasirodė jos autobiografinė knyga „Puma Swde, My Life as a Porn Star“, taip pat išleista ir jos gimtinėje. Nors aktorė nemažai laiko praleidžia gimtojoje Švedijoje, šioje šalyje ji nėra vaidinusi jokiame filme.
Be pornografijos Puma yra atlikusi nedidelius vaidmenis keliose komedijose: „Sex Galaxy“ (2008 m.), „I Hope They Serve Beer in Hell“ (2009 m.) ir „The 41-Year-Old Virgin Who Knocked Up Sarah Marshall and Felt Superbad About It“ (2010 m.)

Šeima

2008 m. ji susižadėjo su aktoriumi Keiran Lee, su kuriuo 2009 m. pradžioje susituokė.
Asmeniniame gyvenime ji yra gera aktorės Nikki Benz draugė.
Antanas Rudzinskas

Biografija

Baigė Telšių mokytojų seminariją, 1944–1946 m. Lygumų progimnazijos direktorius, 1947–1949 m. Šiaulių miesto ir apskrities laikraščio „Raudonoji vėliava“ redaktorius. 1949–1957 m. laikraščio Tiesa skyriaus vedėjas, atsakingasis sekretorius, redaktoriaus pavaduotojas, redakcinės kolegijos narys. 1957–1974 m. laikraščio „Pravda“ korespondentas Lietuvoje ir Kaliningrado srityje.
Klebonas

Klebonas – administruoti tam tikros parapijos (-jų) reikalus vyskupo (oficialiai) paskirtas kunigas, parapijos valdytojas.

Funkcijos

Kiekvienoje parapijoje yra bent vienas kunigas, kuris tvarko visus su parapijos gyvenimu susijusius reikalus, paprastai vadovauja Pastoracinei tarybai, atsako už vaikų katechizacijos vykdymą konkrečioje parapijoje, parapijos (kaip organizacijos) vardu sudaro visus reikalingus sandorius, skiria ir atleidžia parapijoje įdarbinamus asmenis.

Klebonija

Klebonija vadinamas pastatas, kuriame veikia parapiją administruojantis kunigas (klebonas). Klebonija nebūtinai žymi klebono gyvenamąją vietą, o tik nusako parapijos administracijos (raštinės) buvimo vietą. Lietuvos parapijose tame pačiame pastate dažniausiai gyvenama ir dirbama.
Audrius Brokas

Klubinė karjera

Sūduvoje debiutavo 2008 metų A lygos pirmenybėse. 
2011 m. liepos 7 d. paliko Marijampolės klubą ir persikėlė į Suvalkų "Wigry" klubą. 
2009 m. debiutavo Lietuvos jaunimo iki 21 m. rinktinėje rungtynėse su Gruzijos bendraamžiais.
Teptukas

Teptukas – įrankis, skirtas užtepti dažams, gruntams ar kt. medžiagoms ant dažomo, gruntuojamo ar kitaip apdirbamo paviršiaus. Sudarytas dažniausiai iš medinio koto ir standžiai įtvirtinto šerių (plaukų) kuokšto viename gale. Plačiai naudojamas dailėje, pramonėje, statybos ir buities darbuose.